<classify> HALMASHAURI ya Mji wa Handeni imetumia zaidi ya Sh milioni 62, kufunga mfumo wa kielektroniki kwa lengo la kudhibiti upotevu wa mapato.Hatua hiyo itaongeza mapato ya serikali na utoaji wa huduma bora ya afya kwa wananchi mjini humo, ambapo fedha zote na taarifa za wagonjwa zitakuwa kwenye mfumo wa kompyuta.Akizungumza na gazeti hili jana, Mganga Mkuu hospitali hiyo, Dk Feisal Said alisema kuwa fedha hizo zimetumika kwa ununuzi wa vifaa mbalimbali vya mfumo huo na kulipa fundi.Dk Said alisema hatua hiyo ni kutekeleza kwa vitendo azma ya Serikali ya Awamu ya Tano katika utoaji huduma za afya kwa ubora, jambo ambalo halmashauri ya mji imelenga kuiwezesha serikali kukusanya mapato kirahisi.Mfumo huo wa kielektroniki mkoani Tanga ndio pekee ulio mkubwa kufungwa, utasaidia ukusanyaji mapato ya papo kwa papo lakini pia utawezesha upatikanaji wa taarifa za wagonjwa kirahisi, alisema Dk Said.Kwa mujibu wa Dk Said, hospitali hiyo ya wilaya inahudumia wananchi wapatao 89,000 wa Halmashauri ya Mji Handeni, Kilindi na Kiteto, ambapo ufungaji wa mfumo huo wa kielektroniki utaongeza ufanisi kazini.Mkuu wa Wilaya ya Handeni, Godwin Gondwe alisema mfumo huo utawaepusha wagonjwa kutokaa foleni muda mrefu, kusubiri faili huku pia ukiwezesha ukusanyaji mapato yatakayoingia moja kwa moja serikalini.Wananchi waliozungumza na gazeti hili kuhusu ufungaji wa mfumo huo, waliipongeza halmashauri hiyo kwa hatua iliyofikia kwa kufunga mfumo wa kielektroniki, wakitanabaisha kuwa utaimarisha upatikanaji huduma za afya  <topic>: kitaifa 